एक बेहतर करिअर बनाना है तो जीवन में इन 5 स्टेप्स को जरूर अपनाइए
Dr. Ritesh Malik talks about making the right choices for a bright career.आज वो बता रहे हैं कि बेहतर करिअर चुनने का नुस्खा क्या है...
शिक्षा से डॉक्टर, रितेश मलिक दिल से आंत्रप्रेन्योर हैं। वह भारत के दूसरे सबसे बड़े को-वर्किंग प्लेटफॉर्म Innov8 के संस्थापक हैं। यह प्लेटफॉर्म स्टार्ट-अप्स, कॉर्पोरेट्स , फ्रीलांसर्स और अन्य प्रोफेशनल्स को एक साथ लाता है। रितेश अब तक 60 से ज्यादा स्टार्ट-अप्स में निवेश कर चुके हैं। उन्होंने 2012 में अपनी MBBS की पढ़ाई के अंतिम वर्ष में ALIVE ऐप के रूप में पहला स्टार्ट-अप शुरू किया था, जिसे बाद में बेनेट एंड कोलमैन ग्रुप ने खरीद लिया। आज डॉ. रितेश मलिक स्टार्ट-अप्स को बढ़ावा देने के साथ ही मोहाली में प्लाक्षा यूनिवर्सिटी बना रहे हैं। आज वो बता रहे हैं कि बेहतर करिअर चुनने का नुस्खा क्या है...
अगर आप डिक्शनरी में ‘करिअर’ शब्द का मतलब ढूंढे तो डिक्शनरी आपको बताएगी कि इसका मतलब है ‘नौकरी’।
पिछले कई दशकों से करिअर को नौकरी का ही दूसरा रूप माना जाता रहा है, लेकिन आज के आधुनिक समाज में करिअर के मायने कहीं ज्यादा विस्तृत हो गए हैं।
करिअर का मतलब सिर्फ नौकरी नहीं है। करिअर किसी भी आदमी के पूरे व्यक्तित्व का आईना होता है। ये उनकी रुचियों, उनकी क्षमताओं और उनकी क्रिएटिविटी का मिक्स होता है। और हां, इसमें कमाई का फैक्टर भी जरूरी होता है।
एक अच्छा करिअर चुनने के लिए आपको सही तरीके से प्लानिंग करनी होगी और साथ ही सही दिशा में काफी वक्त और ऊर्जा भी खर्च करनी होगी।
अपना सही करिअर चुनने के लिए कुछ चीजें करनी होंगी…
पहली, अपने ‘जोन ऑफ जीनियस’ में काम कीजिए
‘जोन ऑफ जीनियस’ का कॉन्सेप्ट कहता है कि धरती पर हर आदमी, दूसरे से अलग है। उसकी रुचि, उसका पैशन अलग है।
तो आपकी कोशिश होनी चाहिए कि आप अपने जोन ऑफ जीनियस में ही करिअर चुनें। ऐसा काम जिसके प्रति आप पैशनेट फील करते हों।
ऐसा हो तो आपको काम, काम जैसा नहीं लगेगा। हर सोमवार को दफ्तर जाकर काम करने के लिए आप उत्साहित होंगे। अपने जोन ऑफ जीनियस में काम करना जरूरी है।
दूसरा, ज्यादा अनुभव लीजिए…तभी अपना जोन ऑफ जीनियस मिलेगा
अब सवाल ये उठता है कि आपका जोन ऑफ जीनियस क्या है, ये पता कैसे चलेगा? आप जितना ज्यादा और जितनी ज्यादा तरह का अनुभव लेंगे, ये उतना ही आसान होगा।
जरूरी है कि आप अलग-अलग क्षेत्रों और अलग-अलग तरह के वातावरण का अनुभव लीजिए। ये अनुभव जितना विस्तृत होगा उतना ही अच्छा।
इससे आपको पता चलेगा कि आप किस चीज के बारे में पैशनेट महसूस करते हैं। आपको क्या करने में मजा आता है और आपका ‘जोन ऑफ जीनियस’ क्या है।
तीसरा, जानिए कि अभी करिअर के ट्रेंड्स क्या हैं
करिअर चुनने की राह में ये एक महत्वपूर्ण स्टेप है। आपको समझना होगा कि भविष्य के ट्रेंड्स क्या हैं।
उदाहरण के लिए, आज भविष्य के ट्रेंड्स डीप साइंस टेक्नोलॉजी, हेल्थकेयर, रोबॉटिक्स, नैनोटेक्नोलॉजी, मटीरियल साइंस, इंटरनेट ऑफ थिंग्स, आर्टिफिशियल इंटेलीजेंस और क्लाइमेट टेक जैसे इंडस्ट्री 4.0 के स्किल्स में है।
तो ऐसे में अगर आप एक बेहतर करिअर बनाना चाहते हैं तो सिर्फ एक मेडिकल डॉक्टर मत बनिए। ऐसा डॉक्टर बनिए जो टेक्नोलॉजी के बेसिक्स भी समझता और इस्तेमाल कर सकता हो।
आप ऐसा कर पाए तो दिन के 50-60 पेशेंट्स को देखने के बजाय आप रोज 10-20 हजार लोगों का जीवन टेक्नोलॉजी की मदद से प्रभावित कर पाएंगे।
जो लोग सिर्फ अपने पेशे के बजाय कई पेशों से जुड़े स्किल्स में महारत हासिल करेंगे वो ही इंडस्ट्री पर ज्यादा प्रभाव डालेंगे। और साथ ही अपने लिए भी ज्यादा वेल्थ और वैल्यू बनाएंगे।
चौथा, अपनी संगत संभलकर चुनिए…यही आपको आगे ले जाएगी
अच्छा करिअर चुनने के लिए जरूरी है कि आप अपनी संगत बहुत समझदारी से चुनें। हम अक्सर इसे बहुत हल्के में लेते हैं, मगर ध्यान दीजिए तो आपका जीवन उन टॉप-5 लोगों से ही प्रभावित होता है, जिनके साथ आप उठते-बैठते हैं।
इसीलिए, ध्यान रखिए कि आप उन्हीं लोगों के साथ समय बिताएं जो आपके ही जैसी ऊर्जा और वैल्यू सिस्टम रखते हों। सही लोगों से बातचीत आपको नई ऊर्जा देगी और करिअर में आगे बढ़ते रहने के लिए प्रेरित करेगी।
और अंत में…हमेशा सीखते रहिए
अच्छा करिअर बनाने के लिए सबसे जरूरी चीज है कि आप हमेशा सीखते रहिए। रोज…आपको ये सोचना होगा कि जीवन आपके लिए एक स्कूल है जहां आप रोज कुछ नया सीखते हैं, खुद को अपग्रेड करते हैं।
नया सीखने, खुद को गढ़ने, तोड़ने और दोबारा गढ़ने की ये प्रक्रिया ही एक बेहतर करिअर का रास्ता तैयार करती है।